KIRJALLINEN KYSYMYS P-3398/02 esittäjä(t): Carlos Ripoll y Martínez de Bedoya (PPE-DE) komissiolle. Prestige-tankkerin onnettomuus Galician rannikolla.



Virallinen lehti nro 155 E , 03/07/2003 s. 0149 - 0150



KIRJALLINEN KYSYMYS P-3398/02 esittäjä(t): Carlos Ripoll y Martínez de Bedoya (PPE-DE) komissiolle (22. marraskuuta 2002) Aihe: Prestige-tankkerin onnettomuus Galician rannikolla Latviasta Gibraltariin matkalla ollut öljytankkeri Prestige joutui keskiviikkona 13. marraskuuta 2002 merihätään nähtävästi Finisterren alueella vallinneen myrskyn aiheuttaman vuodon vuoksi, joka saattoi aluksen epätasapainoon. Espanjan viranomaisten oli annettava merihätä- ja turvallisuushälytys, jotta vältyttäisiin arvaamattoman ja ennennäkemättömän suurelta ekokatastrofilta. Saatavilla olevien tietojen mukaan Prestige-tankkerissa suoritettiin Rotterdamin satamassa vuonna 1999 pakollinen tarkastus, jossa havaittiin vikoja. Kuitenkaan ei ole tietoa siitä, että aluksessa olisi suoritettu uusi tarkastus, vaikka se on käynyt yhteisön satamassa. Katsooko komissio, että joku viranomainen tai elin on laiminlyönyt velvollisuutensa tarkastaa ja valvoa tämäntyyppisiä aluksia? Loyola de Palacion komission puolesta antama vastaus (16. tammikuuta 2003) Kuten parlamentin jäsen toteaa kysymyksessään, Bahaman lipun alla liikennöivän öljytankkeri Prestigen haaksirikko Galician rannikolla aiheutti valtavan ekologisen katastrofin. Öljytankkeri Prestige, joka oli matkalla Latviasta Singaporeen, pyysi 13. marraskuuta 2002 myrskyn keskellä hätäapua, kun sen rungon oikealle puolelle oli syntynyt suuri repeämä. Miehistön jäsenet ilmoittivat, että alus oli kallistunut sen jälkeen, kun he olivat kuulleet voimakkaan äänen, aivan kuin öljytankkeri olisi törmännyt johonkin pinnalla kelluvaan esineeseen. Tässä vaiheessa onnettomuuden tarkkaa syytä on kuitenkin vaikea varmuudella määritellä. Prestige tarkastettiin ilmeisesti viimeisen kerran syyskuussa 1999 Rotterdamissa satamavaltion valvontaoikeuden nojalla. Tarkastuksessa oli havaittu pieniä vikoja, jotka oli korjattu ennen aluksen lähtöä. Sen jälkeen alus ei juurikaan ole käynyt unionin alueen satamissa, lukuun ottamatta Kalamataa ja Gibraltaria edellisellä matkallaan Itämerelle. Se poikkesi lisäksi Latviassa ja Venäjällä sijaitsevissa satamissa. Näissä satamissa ei kuitenkaan tehty mitään uusia tarkastuksia Pariisin yhteisymmärryspöytäkirjan tai satamavaltioiden valvonnasta annetun direktiivin 95/21/EY(1) nojalla. Komissio on kirjoittanut mainittujen valtioiden toimivaltaisille viranomaisille saadakseen tietoja tarkastusten tekemättä jättämisestä, kun alus hiljattain kävi niiden toimivallan alaisuuteen kuuluvissa satamissa. Komissio muistuttaa joka tapauksessa 3. joulukuuta 2002 antamassaan tiedonannossa jäsenvaltioita niiden velvollisuuksista valvonnan alalla. Se pyytää jäsenvaltioita rekrytoimaan riittävän määrän tarkastusviranomaisia, jotta vähintään 25 prosenttia aluksista voidaan tarkastaa voimassa olevien yhteisön sääntöjen mukaisesti. Se vaatii jäsenvaltioita myös varmistamaan riittävän tarkastustason kaikissa satamissa ja ankkuripaikoissa, jottei niistä tulisi todellisia mukavuussatamia. Komissio aikoo antaa asiasta ehdotuksia. Komissio aikoo myös olla erityisen valppaana sen suhteen, että 25 prosentin vaatimusta noudatetaan. Jo nyt on käynnistetty kaksi menettelyä Ranskaa ja Irlantia vastaan alaa koskevien yhteisön velvoitteiden toistuvan laiminlyönnin vuoksi. (1) Neuvoston direktiivi 95/21/EY, annettu 19. kesäkuuta 1995, alusturvallisuutta, saastumisen ehkäisemistä ja alusten asumis- ja työskentelyolosuhteita koskevien kansainvälisten standardien soveltamisesta yhteisön satamia käyttäviin ja jäsenmaiden lainkäyttövaltaan kuuluvilla vesillä purjehtiviin aluksiin (satamavaltioiden suorittama valvonta) (EYVL L 157, 7.7.1995).